Sulík, Richard, podpredseda vlády a minister hospodárstva SR (2022-04-28):
Dobrý deň prajem. Ctené kolegyne a kolegovia a kolega Pročko... a pán poslanec Pročko, ďakujem za túto otázku, lebo mám možnosť vysvetliť, čo sa udialo a prečo sa udialo. Mali sme výberové konanie na stráženie starej budovy na Mierovej ulici, kde v minulosti sídlilo ministerstvo hospodárstva. Tam sme sa, odtiaľ sme sa odsťahovali a v tej budove ešte ostali nejakí ľudia a ich počet klesal a klesal. Vlastne už sme všetkých presunuli k nám. Porušili sme množstvo aj iných drahých nájmov, jak to tak bývalo. No a od budúceho týždňa tá budova je úplne vyprázdnená. Ideme ju ponúknuť ostatným orgánom štátnej správy, a ak nebude mať žiaden iný orgán štátnej správy o túto budovu záujem, tak ju dáme na predaj do dražby. Toto je stav s budovou. Samozrejme, tú budovu treba strážiť a robilo sa výberové konanie s tým, že rátame, že nebude to dlhodobá záležitosť, lebo to ideme ponúknuť ostatným orgánom štátnej správy alebo následne do dražby, tak sme uzavreli takú zmluvu, ktorá má dvojmesačnú výpovednú lehotu. To teda je veľmi dôležité, že je tá lehota, je na ukončenie tejto zmluvy, je dva mesiace. Príslušné oddelenie, a tam menovite pán úradník, pán Karas mal za úlohu osloviť strážne služby, čiže nebolo to verejné výberové konanie, ale bolo to, že my sme oslovili päť strážnych služieb, a rozhodol sa aj pre firmu Bonul. A ja neriešim každú jednu takúto administratívnu drobnosť, kebyže o tom viem, tak sa to nestane. Ale skrátka spravil to. Neexistuje zákon na tomto svete, alebo teda v našej krajine, na základe ktorého by som mu teraz mohol dať důtku alebo ho nejak karhať, no skrátka, oslovil Bonul, z piatich... Bonul a ďalšie štyri firmy, z týchto piatich firiem dali, odovzdali ponuku tri firmy, medzi nimi Bonul a Bonul dal najnižšiu cenu. Cena bolo 7,40 eur na hodinu. Druhá firma, to je tá, čo budovu strážila doteraz, dala 7,54 a tretia firma dala okolo 10 eur. Toto, toto sú fakty. Dalo sa tomu zabrániť, áno, keby tento pán úradník, pán Karas nebol oslovil aj firmu Bonul, tak by zrejme vyhrala tá firma, čo to strážila doteraz, za 7,54. Ale keď sa to už raz stalo, a zmluva prišla na podpis generálnemu tajomníkovi služobnému úra... služobného úradu, on nemal inú možnosť, ako to podpísať, lebo inak by to znamenalo, že minie niekoľko tisíc eur viac peňazí daňovníkov. Čiže sometimes shit happens, to, nemalo to byť, rovno priznávam. Ale ja ako v pozícii ministra nie som, nie som v stave kontrolovať každú jednu takúto drobnosť, že kto kde bude oslovený, a tak sa to teda stalo. Chcem uviesť, ale ako hovorím, tá škoda je maximálne na dva mesiace, lebo akonáhle budova je prázdna a prevedená, tak sa táto zmluva vypovie. Zákazka zmluvy je 133-tisíc eur, to je na celý rok. Samozrejme, keď sa to vypovie po dvoch mesiacoch, po troch, tak je to štvrtina. A chcem ešte povedať takúto vec, ja keď som nastúpil na ministerstvo hospodárstva, tak firma Bonul mala akúsi licenciu a zároveň tie objekty, ktoré sú pod ministerstvom hospodárstva, boli prehlásené za nejaké špeciálne, že, že strážiť ich môžu len firmy s tou akousi licenciou. No a, čuduj sa svete, iba Bonul tú licenciu mal. Toto som ja zrušil, aby sme sa vedeli otvoriť všetkým strážnym službám, a to sa stalo, podľa tohto postupujeme. No ale tu sa jednoducho nachométnul ten Bonul a teraz s ním žijem. To je teraz táto situácia, na ktorú sa konkrétne, pán poslanec, pýtaš, kde bolo priame oslovenie. Ale my máme aj situácie, že verejné výberové konanie, verejné obstaranie, a tam keď sa ten Bonul prihlási a dá najlepšiu ponuku, my sme zo zákona povinní ten Bonul vybrať. No a takto medzi nami, Bonul má 2 500 zamestnancov. Ja teda neverím, že to je 2 500 gaunerov, a ak teda napríklad majiteľ Bonulu alebo jeho syn, ak majú opletačky so zákonom, tak tam nech sa koná. A to sa aj deje, však si odsedel vo vyšetrovacej väzbe mladý pán Bödör a takto by to malo byť. Ale jednoducho ja nemám tie nástroje, ktorými by som vedel vylúčiť Bonul z verejných výberových konaní. Tu sa to dalo, bohužiaľ, ten spomínaný úradník firmu Bonul oslovil a potom som už nemal žiadnu inú možnosť. Ďakujem pekne.